Author: NN_30
Last saved by: Goran Stojic

NAKON GODINU DANA OD POČETKA EPIDEMIJE MALIH BOGINJA

Obolelo ukupno 5736 osoba, 15 umrlo

*Od ukupnog broja obolelih, 33 odsto je bilo hospitalizovano ili je hospitalizacija u toku

*Od težih komplikacija malih boginja registrovano je zapaljenje mozga kod dve i upala pluća kod 579 obolelih osoba

Zaključno sa 28. septembrom, a od početka oktobra prošle godine na teritoriji Republike Srbije, uključujući i teritoriju nadležnosti Zavoda za javno zdravlje Kosovska Mitrovica, registrovano je ukupno 5736 slučajeva malih boginja. Od ovog broja 2890 je laboratorijski potvrđeno u Institutu Torlak. Ukupan broj registrovanih smrtnih ishoda zbog komplikacija uzrokovanih malim boginjama iznosi 15.

Zaključno sa 21. septembrom na istoj teritoriji Republike Srbije, registrovana su ukupno 5733 slučaja malih boginja.

Najmlađa obolela osoba stara je 15 dana, a najstarija 71 godinu. Najveći broj obolelih je u uzrasnim grupama mlađim od pet i starijim od 30 godina.

Većina obolelih osoba, čak devedeset i četiri odsto je nevakcinisana, nepotpuno vakcinisana ili nepoznatog vakcinalnog statusa.

Od ukupnog broja obolelih, 33 odsto je bilo hospitalizovano ili je hospitalizacija u toku. Od težih komplikacija malih boginja registrovano je zapaljenje mozga kod dve i upala pluća kod 579 obolelih osoba.

Klinika za infektivne i tropske bolesti u Beogradu prijavila je prvi smrtni ishod 27.decembra 2017.godine, kod osobe uzrasta 30 godina iz Beograda, koja nije bila vakcinisana. Bolest je laboratorijski potvrđena, a u kliničkom toku je došlo do razvoja zapaljenja pluća. To je prvi smrtni ishod od malih boginja registrovan posle 20 godina u Srbiji. 

Poslednji smrtni ishod prijavljen je 13. aprila u Opštoj bolnici u Aleksincu, kod osobe uzrasta 30 godina iz Aleksinca.

Porodične epidemije malih boginja prijavljene su u Rumi (tri obolela), Inđiji (osam obolelih), Čajetini (dva obolela), Kosjeriću (dva obolela), Kruševcu (tri obolela), Despotovcu (četiri obolela), Sjenici (tri obolela) i Loznici (četiri).

Od 9. oktobra 2017. godine na snazi su pooštrene mere epidemiološkog nadzora nad malim boginjama na teritoriji Republike Srbije u skladu sa Planom aktivnosti za odstranjivanje ove bolesti u Republici Srbiji (prijava sumnje, laboratorijska dijagnostika, izolacija i lečenje obolelih, zdravstveni nadzor, epidemiološki nadzor, vakcinacija nevakcinisanih i nepotpuno vakcinisanih lica). 

U skladu sa predloženim merama Instituta za javno zdravlje Srbije „Dr Milan Jovanović Batut” na teritoriji Republike Srbije intenzivno se sprovodi vakcinacija svih nevakcinisanih i nepotpuno vakcinisanih osoba uzrasta od navršenih 12 meseci do navršenih 14 godina.

Imajući u vidu navedene okolnosti, period zaraznosti, sezonost, ostvarene kontakte, mere pooštrenog nadzora treba sprovoditi do daljnjeg, odnosno najmanje u periodu dvostruke maksimalne inkubacije od poslednjeg registrovanog slučaja,  a u skladu sa parametrima u oceni i proceni epidemiološke situacije u žarištu epidemije, odnosno na teritoriji Republike.  

 J. M.
LEG:MALE BOGINJE:godinu dana od početka epidemija morbila jenjava
LEG:VAKCINACIJA JEDINA PREVENTIVA:od početka epidemije obuhvat mnogo veći

(Projekat “Nišlije se uključuju u odlučivanje” sufinansiran iz budžeta grada Niša)